FI Euroopan unionin virallinen lehti CE 78/554

(2004/C 78 E/0590)

KIRJALLINEN KYSYMYS E-3459/03

esittäjä(t): Erik Meijer (GUE/NGL) komissiolle

(21. marraskuuta 2003)

Aihe: Toimenpiteet kemikaalien, asbestin ja dieselöljyn saastuttamien vanhojen amerikkalaisten sota-alusten romuttamisen estämiseksi Euroopassa

1. Tietääkö komissio, että alankomaalainen yritys ICT tuo Eurooppaan toisen maailmansodan aikaisia, paljon kemikaaleja, asbestia ja raskasta polttoöljyä sisältäviä amerikkalaisia sota-aluksia englantilaisen Able-yrityksen purettaviksi Pohjanmeren satamassa Hartlepoolissa?

2. Tietääkö komissio myös, että brittiläinen ”Environment Agency” päätti lokakuun lopussa, että alusten purkamista ei voida jatkaa, sillä laivojen purkamiseen tarkoitetulle kuivatelakalle ei ole vielä myönnetty rakennuslupaa?

3. Onko näin ollen mahdollista, että nämä ja muut amerikkalaiset sota-alukset puretaan Euroopassa sellaisessa paikassa tai sellaisissa olosuhteissa, joissa työn tekemisestä annetaan vähemmän takuita?

4. Miksi laivoja romutetaan Euroopassa eikä Yhdysvalloissa? Samanaikaisesti Euroopasta puuttuu toistaiseksi paikkoja, joissa laivoja voitaisiin romuttaa ympäristön huomioonottavalla tavalla. Näin ollen eurooppalaisia laivoja viedään romutettaviksi Aasiaan, jossa ne saastuttavat ympäristöä.

5. Miten komissio katsoo voitavan toteuttaa sen, että kyseiset alukset kuljetetaan mahdollisimman nopeasti Euroopan vesialueilta takaisin USA:han siellä romutettaviksi? Kuinka voidaan estää kyseisten laivojen kuljettaminen Eurooppaan?

Tietolähde: Alankomaissa ilmestyvä päivälehti ”de Volkskrant”, 6. marraskuuta 2003

Margot Wallströmin komission puolesta antama vastaus

(19. tammikuuta 2004)

Komissio ei ole saanut nimenomaan alankomaalaista ICT-yritystä koskevia tietoja. Komissio on kuitenkin tietoinen siitä, että kyseinen yritys toi amerikkalaiset loppuun käytetyt alukset Eurooppaan brittiläisen Able-yrityksen purettaviksi Pohjanmeren satamassa Hartlepoolissa.

Komissio on tietoinen Hartlepoolin kaupunginvaltuuston (toimivaltaisen kaavoitusviranomaisen) 7. lokakuuta 2003 tiedotusvälineille antamasta lausunnosta, jossa kaupunginvaltuusto ilmoitti, että ehdotetun sulun rakentamiselle ja telakan porttien käyttöönotolle ei ole olemassa voimassa olevaa rakennuslupaa, joten kuivatelakan rakentaminen ei ole mahdollista. Lupa ei myöskään salli kyseessä olevien jätemäärien vastaanottamista.

Lisäksi komissio on tietoinen siitä, että Englannin ja Walesin ympäristövirasto (Environmental Agency) ilmoitti loka-marraskuun vaihteessa vuonna 2003 Able UK Ltd:lle, Yhdysvaltojen merenkulkulaitokselle ja Yhdysvaltojen ympäristönsuojeluvirastolle, että vastaanottavalla laitoksella ei ollut lupaa alusten vastaanottamiseen tai hyödyntämiseen ilmoituksen mukaisella tavalla. Tämän vuoksi siirtolupa peruttiin.

Hyödynnettäviksi tarkoitettujen jätteiden siirroista vuonna 1993 tehdyssä taloudellisen yhteistyön ja kehityksen järjestön (OECD) sopimuksessa, joka on saatettu osaksi yhteisön lainsäädäntöä jätteiden siirtoja koskevalla asetuksella (ETY) N:o 259/93 (1), määrätään, että kaikki hyödynnettäviksi tarkoitetut jätteet voidaan kuljettaa lähes vapaasti OECD-alueella. Ainoana edellytyksenä on se, että siirrosta ilmoitetaan etukäteen lähettävän, vastaanottavan ja kauttakulkuvaltion toimivaltaisille viranomaisille ja että nämä viranomaiset myöntävät luvan. Tämän vuoksi yksittäisten viranomaisten tai jäsenvaltioiden on harkintansa mukaan päätettävä, onko niillä tarvittavat laitteet ja kapasiteetti ilmoitusmenettelyn kohteena olleiden, loppuun käytettyjen alusten vastaanottamiseen ja käsittelemiseen. Unionin alueella tapahtuvan alusten purkamisen on joka tapauksessa täytettävä yhteisön jätelainsäädännön vaatimukset.

Komissio tutkii parhaillaan Yhdistyneen kuningaskunnan viranomaisia koskevaa kantelua, joka liittyy neljän loppuun käytetyn aluksen siirtoon Yhdysvalloista Yhdistyneeseen kuningaskuntaan ja jossa tarkastellaan jätteiden siirtoja koskevassa yhteisön asetuksessa ja useissa yhteisön jätedirektiiveissä säädettyjen velvoitteiden noudattamista. Yhdistyneen kuningaskunnan viranomaiset ovat esittäneet, että alukset olisi palautettava Yhdysvaltoihin heti kun sääolosuhteet sen sallivat. Yhdistyneen kuningaskunnan viranomaiset pitävät komission vastedeskin ajan tasalla tilanteen kehittymisestä.

Yhteisön lainsäädännön — myös jätteiden siirtoja koskevan asetuksen — täytäntöönpano ja noudattamisen valvominen on jäsenvaltioiden velvollisuus. EY:n perustamissopimuksen 211 artiklan mukaisesti komissio varmistaa, että yhteisön lainsäädäntöä sovelletaan oikein. Lisäksi komissio kannustaa jäsenvaltioita tekemään keskinäistä yhteistyötä varmistaakseen asetuksen asianmukaisen ja täysimääräisen täytäntöönpanon.

(1) Neuvoston asetus (ETY) N:o 259/93, annettu 1 päivänä helmikuuta 1993, Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta (EYVL L 30, 6.2.1993).